ชสอ.จัด1พันล้าน ซื้อบอนด์สหกรณ์
ชสอ.เตรียมรับซื้อพันธบัตรจากสมาชิก วงเงิน 1,000 ล้าน เพิ่มสภาพคล่องสหกรณ์
5 ต.ค. 2558

ชสอ.เตรียมรับซื้อพันธบัตรจากสมาชิก วงเงิน 1,000 ล้าน เพิ่มสภาพคล่องสหกรณ์ 
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ชสอ.ได้จัดโครงการเงินกู้สำหรับสมาชิกสหกรณ์ “เพียงมีใบหุ้นกู้ พันธบัตร เปลี่ยนแปลงเป็นเงินได้ง่ายๆ” มีวัตถุประสงค์เพิ่มสภาพคล่องให้กับสหกรณ์สมาชิกให้มีเงินไปปล่อยเงินกู้ต่อกับสมาชิกรายย่อย โดยตั้งเป้าหมายการซื้อพันธบัตรเบื้องต้นวงเงิน 1,000 ล้านบาท หากโครงการนี้ได้รับความสนใจจากสหกรณ์จำนวนมากก็สามารถขยายวงเงินการรับซื้อได้  
สำหรับเงื่อนไขการรับจำนำ ได้กำหนดตราสารหนี้ที่สหกรณ์สมาชิกสามารถนำมาจำนำได้ ประกอบด้วย พันธบัตรรัฐบาลที่มีอายุคงเหลือไม่เกิน 10 ปี พันธบัตรรัฐวิสาหกิจ พันธบัตรธนาคารแห่งประเทศไทย ที่มีอายุคงเหลือไม่เกิน 10 ปี โดยพันธบัตรเหล่านี้จะได้รับการค้ำประกันจากกระทรวงการคลัง นอกจากนี้ ยังมีตราสารหนี้ภาคเอกชน (หุ้นกู้) ที่มีอายุไม่เกิน 10 ปี ที่ได้รับการจัดอันดับความน่าเชื่อถือตั้งแต่ A- ขึ้นไป จากบริษัทจัดอันดับที่ได้รับความเห็นชอบจากคณะกรรมการกำกับหลักทรัพย์และตลาดหลักทรัพย์ (ก.ล.ต.)
ทั้งนี้ ชอส.ได้กำหนดวงเงินรับซื้อครั้งละไม่เกิน 100 ล้านบาท โดยราคาเสนอซื้อจะอ้างอิงจากมูลค่าตลาดของสมาคมตลาดตราสารหนี้ไทย ซึ่งราคาที่ตกลงยังไม่รวมดอกเบี้ยค้างรับ (Clean Price) บวกด้วยดอกเบี้ยค้างรับจนถึง ณ วันที่โอนหลักทรัพย์ (ทั้งนี้ ราคาซื้อขึ้นอยู่กับการเจรจาตกลงกันระหว่างผู้ซื้อและผู้ขาย) นอกจากนี้ ตราสารหนี้ดังกล่าวต้องไม่ติดข้อจำกัดในการโอน เช่น ลักษณะการเสนอขายเป็นเฉพาะเจาะจง (Private Placement) ไม่เกิน 10 ราย 
“แม้ว่าสหกรณ์ต่างๆ จะสามารถนำพันธบัตรไปขายในตลาดตราสารหนี้ได้ และราคาการรับซื้อขายก็เป็นราคาเดียวกับตลาดตราสารหนี้ แต่การนำมาขายให้กับ ชสอ. จะทำให้ในระบบสหกรณ์มีเงินหมุนเวียนมากขึ้น และสร้างเครือข่ายสหกรณ์ให้มีความเข้มแข็งมากขึ้น” นายเฉลิมพล กล่าว
นอกจากนี้ ก่อนหน้านี้ ชสอ.ได้เตรียมวงเงินประมาณ 4,000 ล้านบาท เพื่อจัดทำโครงการเงินกู้พิเศษเพื่อให้สหกรณ์สมาชิกสามารถนำไปชำระหนี้สถาบันการเงินอื่น หรือรีไฟแนนซ์หนี้ได้ โดยคิดอัตราดอกเบี้ย เงินกู้ 4.60% ซึ่งเป็นอัตราดอกเบี้ยที่ถูกกว่าอัตราดอกเบี้ยเงินกู้ของสถาบันการเงินอื่นที่อยู่ที่ประมาณ 7-8%